Gedagte vir die dag: ’n Groot gerusstellingFoto: Nedine Blom Here, U deursoek my en ken my. U weet of ek sit en of ek opstaan, U ken my gedagtes van ver af. (Psalm 139:1) Die wete dat die gelowige kind van God deur die Skepper van die heelal ondersoek word, hoef geensins tot angstigheid te lei nie. Inteendeel, omdat die kind van God veilig voel by sy Vader en Hom volkome vertrou, is hierdie woorde ’n groot gerusstelling. Die Here ken jou en weet waar jy tekortskiet, maar Hy weet ook van jou opregte strewe om sy wil te doen, van jou berou oor verkeerde dinge en van jou diepste behoeftes. Hy kan jou daarom help wanneer jy nie woorde het om te vra nie en wanneer jy onbekwaam voel om met Hom te kommunikeer. Jy kan veilig voel in die wete dat die God van die heelal jou deur en deur ken. Heilige God, dankie dat U alwetend is en al my gedagtes ken. Amen.